Na temelju odredbe članka 98. Zakona o sudovima (»Narodne novine« br. 28/13., 33/15., 82/15., 82/16., 67/18., 21/22. i 16/23.), uz prethodno mišljenje Vijeća predsjednika svih sudačkih vijeća u Republici Hrvatskoj broj: … od …. i Opće sjednice Vrhovnog suda Republike Hrvatske broj: …. od …., Državno sudbeno vijeće na …. sjednici održanoj …. donosi

**NACRT**

**IZMJENE I DOPUNE**

**METODOLOGIJE OCJENJIVANJA OBNAŠANJA SUDAČKE DUŽNOSTI**

**Članak 1.**

U Metodologiji ocjenjivanja obnašanja sudačke dužnosti („Narodne novine“, br. 125/19.) u članku 1. stavak 1. mijenja se i glasi:

„(1) Metodologijom ocjenjivanja obnašanja sudačke dužnosti (dalje u tekstu: Metodologija) određuju se mjerila ocjenjivanja, njihovo vrednovanje i način računanja razdoblja ocjenjivanja određenog Zakonom o sudovima, kroz bodovni sustav ocjenjivanja.“

Iza stavka 2. dodaje se stavak 3. koji glasi:

„(3) Utvrđenje ispunjenja sudačkih obveza (broj odluka, kvaliteta odluka i uredno obnašanje sudačke dužnosti) obrazloženim rješenjem utvrđuje i donosi predsjednik suda u kojem sudac obnaša sudačku dužnost za prethodnu kalendarsku godinu prema kriterijima razrađenim Metodologijom.“.

**Članak 2.**

U članku 2. stavak 1. mijenja se i glasi:

„(1) Razdoblje ocjenjivanja je broj kalendarskih godina propisan Zakonom o sudovima i određen Metodologijom koje prethode godini u kojoj je objavljen oglas, povodom kojeg se ocjenjuje obnašanje sudačke dužnosti iz članka 1. stavka 2. Metodologije, a koje se računa na način da se podaci od pet kalendarskih godina koje su prethodile godini objave oglasa ukupno zbroje te zbroj podijeli s pet čime se dobiva prosjek kojem se dodjeljuje propisani broj bodova.“.

**Članak 3.**

U članku 6. točka 3. mijenja se i glasi:

„3. uredno obnašanje sudačke dužnosti – je li sudac poštivao rokove za pisanu izradu odluka, je li zakazivao uredno ročišta, je li poštivao redoslijed rješavanja predmeta, te je li ažurno radio na predmetima kroz analizu predmeta u mirovanju (predmeti u kojima sudac nije postupao duže od šest mjeseci).“.

**Članak 4.**

U članku 7. stavak 11. mijenja se i glasi:

„(11) Ako je sudac tijekom ocjenjivanog razdoblja obavljao u sudu dijelom poslove iz stavka 8. ovog članka, a dijelom poslove suđenja i donosio odluke, bodovat će se zbrajanjem po obje osnove, s time da količinski učinak ne može prijeći više od 100%, osim ako samo na poslovima suđenja i donošenja odluka ostvari količinski učinak preko 100% koji će mu se tada računati.“.

**Članak 5.**

U članku 8. stavak 1. mijenja se i glasi:

„(1) Bodovi prema članku 6. stavku 1. točki 3. Metodologije jesu:

1. ako je sudac tijekom ocjenjivanog razdoblja poštivao zakonom propisane rokove za pisanu izradu odluka u postotku iznad 85% i ako je sudac uredno zakazivao ročišta i ako je poštivao redoslijed rješavanja predmeta i pravodobno poduzimao radnje u predmetima u postotku iznad 90% te imao manje od 10% predmeta u mirovanju, a predmete završavao u razumnom roku ostvaruje 10 bodova,

2. ako je sudac tijekom ocjenjivanog razdoblja poštivao zakonom propisane rokove za pisanu izradu odluka u postotku od 75% do 85% i ako je sudac uredno zakazivao ročišta i ako je poštivao redoslijed rješavanja predmeta i pravodobno poduzimao radnje u predmetima u postotku od 75% do 85%, te imao do 20 % predmeta u mirovanju, a predmete završavao u razumnom roku ostvaruje 5 bodova,

3. ako je sudac tijekom ocjenjivanog razdoblja poštivao zakonom propisane rokove za pisanu izradu odluka u postotku od 65% do 75% i ako je sudac uredno zakazivao ročišta i ako je poštivao redoslijed rješavanja predmeta i pravodobno poduzimao radnje u predmetima u postotku od 65% do 75%, te imao do 40 % predmeta u mirovanju, a predmete završavao u razumnom roku ostvaruje 1 bod.“.

**Članak 6.**

U članku 9. stavci 7. i 8. mijenjaju se i glase:

„(7) Pri izračunu postotka ukinutih odluka sukladno ovom članku u predmetu u kojem je odluka djelomično ukinuta, u izračunu se takav predmet računa kao pola (0,5) ukinutog predmeta. Ako je odluka djelomično potvrđena, a djelomično ukinuta ili preinačena zbog bitne povrede, u izračunu se takva povreda računa kao pola (0,5) bitne povrede.

(8) Pri izračunu bodova prema ovom članku ne uzimaju se u obzir odluke u zemljišnoknjižnim, registarskim i izvanparničnim predmetima. Ako je sudac tijekom cijelog ocjenjivanog razdoblja donosio odluke samo u zemljišnoknjižnim, registarskim i izvanparničnim predmetima, izuzev u ovršnim i stečajnim predmetima po osnovi kvalitete priznaje mu se 50 bodova. Ako je sudac tijekom ocjenjivanog razdoblja od pet godina donosio dijelom odluke u zemljišnoknjižnim, registarskim i izvanparničnim predmetima, a dijelom u ostalim predmetima bodovat će se samo na temelju odluka donesenih u onim predmetima koje je radio tri ili više godine bez obzira na ocjenjivano razdoblje. Ako je sudac tijekom ocjenjivanog razdoblja od pet godina donosio odluke u zemljišnoknjižnim, registarskim i izvanparničnim predmetima a dijelom i u ostalim predmetima, bodovat će se samo na temelju odluka donesenih u ostalim predmetima ukoliko je takvih odluka izradio više od 50% od ukupnog broja riješenih predmeta.“.

Stavak 11. mijenja se i glasi:

(11) Drugostupanjski suci i suci koji rade na prvostupanjskim kaznenim predmetima iz nadležnosti USKOK-a ili na prvostupanjskim predmetima ratnog zločina na Županijskim sudovima bodovat će se po osnovi kvalitete sa 60 bodova.“.

Iza stavka 12. dodaju se stavci 13. i 14. koji glase:

„(13) Predsjednici sudova koji imaju oslobođenje 100% okvirnih mjerila te ne rade poslove suđenja i donošenja odluka bodovat će se po osnovi kvalitete s 55 bodova, a ukoliko uz oslobođenje od 100% rade i poslove suđenja i donošenja odluka, bodovat će se po osnovi kvalitete na temelju odluka donesenih u predmetima ovisno o vrsti predmeta.

(14) Evidenciju podataka o kojima ovisi utvrđivanje kvalitete rada suca prikuplja, vodi i objavljuje sudac utvrđeni godišnjim rasporedom poslova u sudu.“.

**Članak 7.**

U članku 10. točka 1. mijenja se i glasi:

„1. Sudac koji je tijekom ocjenjivanog razdoblja ili ranije tijekom obnašanja sudačke dužnosti kao predavač sudjelovao u oblicima pravnog usavršavanja na seminarima, radionicama Pravosudne akademije, Državne škole za pravosudne dužnosnike, te na fakultetima, veleučilištima, visokim školama i stručnim studijima iz područja pravnih predmeta radi usavršavanja i obrazovanja pravnika ili studenata prava u Republici Hrvatskoj uz predočeni dokaz o predavanju:

a) najmanje dvadeset puta ostvaruje pravo na 4 boda, ili

b) najmanje deset puta ostvaruje pravo na 2 boda“.

Iza točke 2. dodaje se nova točka 3. koja glasi:

„3. Predavanje, radionica ili stručni članak na istu temu prilikom bodovanja može se uzeti u obzir samo jednom iako se izvodi pred istim ili različitim organizatorima više puta odnosno objavljuje u različitim publikacijama.“.

Dosadašnje točke 3., 4. i 5. postaju točke 4., 5. i 6.

Dosadašnja točka 6. koja postaje točka 7. mijenja se i glasi:

„7. Sudac koji je u ocjenjivanom razdoblju ili ranije tijekom obnašanja sudačke dužnosti bio upućen na rad u viši sud minimalno 2 godine, ostvaruje pravo na 1 bod, tek nakon što sudac provede na višem sudu minimalno onoliko vremena na koliko je upućen na viši sud.“.

Dosadašnje točke 7., 8. i 9. postaju točke 8., 9. i 10.

**Članak 8.**

U članku 11. iza stavka 7. dodaju se stavci 8. i 9. koji glase:

„(8) Prilikom izrade ocjene obnašanja sudačke dužnosti iskustvo u obnašanju sudačke dužnosti računa se od dana stupanja na sudačku dužnost pa do dana objave oglasa za viši sud ili za predsjednika suda.

(9) Prilikom izbora predsjednika županijskih sudova ili visokih sudova prilikom izrade ocjene obnašanja sudačke dužnosti uzima se u obzir cjelokupni staž suca od stupanja na dužnost pa do dana objave oglasa za predsjednika suda.“.

**Članak 9.**

Postupci ocjenjivanja obnašanja sudačke dužnosti započeti do stupanja na snagu ovih Izmjena i dopuna Metodologije dovršit će se prema odredbama Metodologije ocjenjivanja obnašanja sudačke dužnosti („Narodne novine“, br. 125/19.)

**Članak 10.**

Ova Metodologija stupa na snagu prvog dana od dana objave u „Narodnim novinama“.

Predsjednik Državnog sudbenog vijeća

 **Darko Milković, v.r.**